Coincidint amb el segon aniversari de l'entrada en vigor del Reglament General de Protecció de Dades (RGPD), l'Escola d'Administració Pública de Catalunya (EAPC) ha publicat el número 11 de l' European Public Mosaic (EPuM).
Open Journal on Public Service amb un monogràfic dedicat a la protecció de dades personals en temps de la COVID-19.
Inclou cinc articles des de l'Autoritat Catalana de Protecció de Dades (APDCAT), la Universitat Carlos III de Madrid - Institut IMDEA Networks, la Universitat Rovira i Virgili - Centre de Recerca en Ciberseguretat de Catalunya (CYBERCAT), l'Institut Namur Digital de Bèlgica i la Iniciativa per a una Societat Digital de la Universitat de Zurich.
L'últim número de l'EPuM duu per títol Data protection in times of COVID-19 i inclou una entrevista amb la professora de dret civil a la Universitat Oberta de Catalunya (UOC) Mònica Vilasau, que també és directora del Postgrau en protecció de dades de la mateixa universitat.
Vilasau fa una valoració dels dos anys d'aplicació de l'RGPD i n'apunta punts forts i febles, com el tractament de dades massives i l'adaptació a l'auge dels algorismes i la intel·ligència artificial.
La revista ofereix com sempre una selecció de bones pràctiques, noves tendències i flaixos d'actualitat en el mateix àmbit.
La directora de l'APDCAT, organisme col·laborador en l'edició d'aquest número, Maria Àngels Barbarà, signa l'article Data protection in AI: algorithmic fairness vinculat a l'informe Intel·ligència artificial.
Decisions automatitzades a Catalunya publicat per l'Autoritat aquest 2020.
Per la seva banda, els professors madrilenys Juan Tapiador (Carlos III) i Narseo Vallina-Rodríguez (IMDEA Networks) signen la contribució Privacy and surveillance in the mobile ecosystem on fan una interessant aproximació als riscos i potencialitats associats als telèfons mòbils intel·ligents, amb una mirada específica a les aplicacions vinculades a la COVID-19.
El catedràtic de ciència de la computació i investigador ICREA a la Universitat Rovira i Virgili, director de la Càtedra UNESCO de Privacitat de Dades i de CYBERCAT, Josep Domingo-Ferrer, signa un tercer article amb el coordinador de tecnologia i seguretat de l'APDCAT, Jordi Sòria-Comas, amb el títol Data anonymization.
Els autors assenyalen tendències i bones pràctiques en aquest àmbit per complir amb les exigències de l'RGPD sense perdre la utilitat de les dades.
En paral·lel, el professor emèrit de la Universitat de Namur i codirector de l'Institut Namur Digital, Yves Poullet, s'encarrega de la contribució From open data to reverse PSI – A new European policy facing GDPR on aprofundeix sobre l'accés de les administracions a dades de multinacionals i del sector privat en benefici de l'interès públic.
Finalment, el director executiu de la Iniciativa per a una Societat Digital de la Universitat de Zurich, Markus Christen, signa l'article The hidden dilemmas of cybersecurity practitioners on aborda els dilemes ètics i legals que han d'afrontar els responsables i professionals tècnics en l'àmbit de la ciberseguretat o la ciberdefensa.
I es pregunta: en cas d'una crisi greu amb incidents múltiples què haurien de prioritzar, un hospital, un banc o una central nuclear?
Tanquen el número les seccions habituals de bones pràctiques, noves tendències i flaixos d'actualitat.
La selecció de l'EPuM 11 conté informació sobre la regulació actual en l'àmbit de la protecció de dades a escala internacional, tecnologies que permeten protegir la privacitat dels usuaris davant la proliferació d'aplicacions i programaris maliciosos, la governança de les dades en institucions, les implicacions en la privacitat dels individus associades al desplegament de la intel·ligència artificial, el 5G i l'internet de les coses, o els pros i contres de l'extensió del teletreball arran de la crisi pel coronavirus.
L' EPuM és una publicació periòdica digital íntegrament en anglès que vol contribuir al debat global sobre la gestió pública.
De caire divulgatiu, s'adreça especialment a professionals de l'Administració i gestors de serveis públics.
Consulteu els números anteriors dedicats a participació ciutadana, transformació digital, gestió del talent, avaluació de polítiques públiques, gestió de pressupostos públics, formació i aprenentatge, dades obertes, intel·ligència artificial, integritat institucional o recerca i millora de polítiques públiques.
Amb la col·laboració de l'Autoritat Catalana de Protecció de Dades, posa la lupa en les aplicacions mòbils per controlar la pandèmia, l'anonimització de dades o l'auge del teletreball